text: V.
  Idem praecipuus ex regibus juris Romanorum civilis auctor celebratur, factis legibus de injuriis, commerciis, contractibus, aliisque, de quibus natae lites regum arbitrio hactenus decidebantur. At melius tutiusque est, certis, promulgatis, scriptisque legibus, quàm Principum, aut datorum ab iis judicum arbitrio permittere caussas privatorum. Neque sine illis ulla Respub. potest constare. Jus autem civile est, quod uniuscujusque populi proprium est, ut hoc Romani. Ejus fundamentum est non simplex ratio, sed cum hujus gentis indole, inclinatione, moribus, & utilitate comparata. Si enim simplex ratio id jus constitueret, gentium esset, non civile. Eo plurima illicita esse statuuntur & puniuntur, quae alibi impune & merito licent; crimina fiunt, quae, extra id jus, non sunt; denique actiones multas excludit, quas simplex ratio ut validas admittit; neque tamen est iniquum.